Több mint félezer megtévesztő vagy félrevezető KRESZ-tábláról küldtek fotót a közlekedők az ORFK táblavadász akciójára, amelynek keretében a rendőrök azt kérték: aki problémás jelzést lát az utak mellett, fotózza le, és küldje be. Az ország minden pontjáról jöttek egy hónapon át a meglepő fotók a KRESZ-ben nem létező, házilag barkácsolt táblától az egymásnak homlokegyenest ellentmondó, vagy éppen egymásra ömlesztett jelzésekig.





Balatongyörökön kicsit sok közlekedési tábla jutott egy helyre



"Azt hittük, hogy nem is lesz bejelentés" - emlékezett az Országos Rendőr-főkapitányság (ORFK) Táblavadász akciójának elindítására Léber Gabriella, a Komárom megyei kapitányság szóvivője. A főhadnagy és munkatársai azért nem vártak a megyében semmiféle bejelentést, mert a helyi közútkezelőkkel rendszeresen bejárják az összes utat, és mindig kijavítják az esetleges hibákat. Így tettek legutóbb augusztusban is.



Gyalogosan behajtani tilos



Ennek ellenére az ország egyik legkisebb megyéjében 31 fotót beküldtek a közlekedők a megye legkülönbözőbb pontjairól. 26 helyről táblákkal kapcsolatos kifogás érkezett, öt helyen pedig forgalomszervezési problémákra hívták fel a rendőrök figyelmét.

Az eredmény: hét közlekedési táblát le kellett szedni, tizenhármat át kellett helyezni, hármat eltakart valami, míg szintén három alkalommal új táblát kellett kihelyezni. Léber szerint a legérdekesebb eset az volt, amikor egy, a KRESZ-ben nem létező táblát gyártatott le valaki, és azt rakta ki. Ez megtiltotta a gyalogosok és a kerékpárosok bemenetelét az utcába.

A városokban van a legtöbb probléma

Egy éve találták ki a Heves megyei rendőrök, hogy akciót indítanak a rosszul kirakott közlekedési táblák begyűjtésére; annyi használható bejelentés érkezett, hogy az ORFK nemrég úgy döntött, "a probléma megoldását országos szintre is ki kell terjeszteni" - írták akkor az [origo]-nak.

A kezdeményezés lényege az volt, hogy a rendőrség októberben várta az autósok, kerékpárosok és gyalogosok fotóit a helyszín pontos megjelölésével az "indokolatlan, megtévesztő KRESZ-táblákról".





Egyirányú utca, szembeforgalommal Budapesten



Az ORFK keddi közlése szerint 715 bejelentés érkezett a 19 megyei, és a budapesti rendőrkapitányságra, közülük 536-at találtak vizsgálatra alkalmasnak. A bejelentéseket minden megyében egy-egy bizottság vizsgálta, vagy vizsgálja, amelynek tagjai a rendőrök mellett a Nemzeti Közlekedési Hatóság és a Magyar Közútkezelő Kht. munkatársaiból állnak.





Kereszteződésben megállni tilos (Pécs)



A feldolgozott fotók és szöveges észrevételek rendkívül sokfélék, de a legtöbb bejelentés az egymásnak ellentmondó, nagy tömegben egymásra hányt, indokolatlanul sebességet vagy megállást korlátozó, vagy éppen alig látható táblákra vonatkozott. Általánosságban elmondható, hogy a legtöbb probléma az önkormányzatok kezelésében lévő utak mellett, vagyis a településeken belül kihelyezett jelzésekkel van.

A városi-falusi utak mellett két részre oszlik az ország közel 30 ezer kilométeres úthálózata: a településeket összekötő közutakra és az autópályákra. Mindhárom úttípus esetében más felelőssége, hogy a táblákat megfelelően helyezzék ki és tartsák karban. Oberling József, az ORFK közlekedésrendészeti osztályának vezetője a keddi sajtótájékoztatón emlékeztetett rá: sok esetben nem sikerült megtalálni az önkormányzatoknál a felelős személyeket.

"Fizikailag felfoghatatlan"

Nem meglepő módon a közel kétmilliós Budapesten találták a közlekedők a legtöbb kifogásolni valót, összesen 145-öt. Ami érdekes, hogy a fővárosiak tévedtek messze a legnagyobb arányban, a csaknem másfélszáz bejelentésből csak 63-at talált egyáltalán vizsgálatra érdemesnek a BRFK közlekedésrendészeti főosztálya. A vidéken fellelt problémákhoz képest ezek talán annyira nem is izgalmasak: szerintük a két legérdekesebb az volt, amikor egy tábla egyszerre figyelmeztetett egyirányú útra és a szembejövő forgalomra, míg egy tartóoszlopon a megengedett három helyett öt tábla volt.





Egyirányú utca Pécsett - mindkét irányból behajtani tilos



Ennél is nagyobb káosszal találkozhatott éveken át az, aki a 71-es úton Balatongyöröknél autózott, itt ugyanis egy négyzetméteren belül, egymás hegyén-hátán hét különböző közlekedési tábla volt elhelyezve. "Fizikailag felfoghatatlan mennyiségű" - minősítette az esetet Salamon Róbert, Zala megyei helyettes rendőrségi szóvivő.

Az egyik tábla kiütötte a másikat

Zalaegerszegen olyan érdekességet is lefotózott egy szemfüles helyi lakos, ahol egy mozgáskorlátozott-parkoló elején a várakozni tilos táblát nem a forgalom szerint arra haladók felé állították be, hanem a parkolót használók felé. Salamonék szöveges kifogásokat is kaptak; az egyik szerint volt olyan közlekedési lámpa Zalaegerszegen, amely csak pár másodpercig engedte a gyalogosoknak a zebrán való átkelést, aztán egyből pirosra váltott. Azóta átprogramozták, ma már nem kell szaladniuk a gyalogosoknak.





Előbb a parkolók, utána a vonatkozó tábla Zalaegerszegen



Baranyában az egymásnak ellentmondó táblákból talált többet a 21 bejelentő. A megyei rendőrség közlése szerint egy oszlopon együtt volt a stop tábla és a megállni tilos jelzés, míg máshol a kötelező haladási irány és a behajtani tilos tábla. Békésben egy helyen várakozni tilos tábla mellett a kiegészítő tábla azt írta elő, hogy a garázsnál tilos parkolni, csakhogy azon az útszakaszon nem is volt egyetlen garázs sem - közölte Albert István hadnagy. Békéscsabán több helyütt hónapok vagy akár évek óta indokolatlanul kint felejtett táblákat is fotóztak a közlekedők: vasutat és elsőbbségadás kötelező táblát nem létező vasúti átjárónál, és forgalmi rend változását ott, ahol már régen befejezték az útfelújítást.

Nem tetszett a forgalom mérete

Átlagosan a bejelentések 70-90 százalékát találták jogosnak a megyékben összeülő bizottságok. Az elutasított kifogások már közel sem voltak olyan sokszínűek, mint az elfogadottak, amiből az következik, hogy az autósok országszerte ugyanazt találták - ha nem is jogosan - bosszantónak. Szinte mindenhol a sebességkorlátozó, és a megállást tiltó táblákba kötöttek bele, igaz, volt olyan is, aki a pécsi autóforgalom méretével kapcsolatban küldött szöveges kifogást a megyei kapitányságra, mindhiába.

Titkos ajándék Az akció meghirdetésekor az ORFK nem ígért senkinek semmiféle apró ajándékot ösztönzésképpen a fotókért cserébe, mint közölték "nem kell külön motiválni az embereket, hiszen akit zavar, bosszant egy ilyen jellegű probléma, szívesen elmondja azt, ha van, aki meghallgatja". Igazuk lett. Ennek ellenére a fotókat beküldők egy része reménykedhet valamiben. Néhány megyei rendőrségi szóvivő megsúgta, hogy "hivatalosan nem lesz ajándék, de azért a legérdekesebb vagy a legtöbb problémát elküldőnek adunk majd ajándékcsomagot decemberben. De egyelőre ez titok" - közölték, úgyhogy az érintett megyéket mi sem írjuk le.



Továbbra is bejelenthetők a hibás táblák

Bár az akció véget ért, ahogy a kampány előtt, ezután is bejelenthetők a megtévesztő vagy más szempontból problémás jelzőtáblák az adott közút kezelőjének. A rendőrség is csak jelezni tudja feléjük a hibákat - ha valaki úgy gondolja, a rendőrség felszólítása hatásosabb a közvetlen állampolgári bejelentésnél, itt találja a megyei kapitányságok elérhetőségeit.